Genda Csongor Zoltán, 2009. december 21. 08:46

Az idei válságos időszakban milliószámra szűntek meg a munkahelyek, és a recesszió nem kímélte meg az IT-szektort sem, most viszont úgy tűnik, beindul a lelassult világgazdaság, és megnő a befektetési kedv is. Az IT Job Board jelentése szerint a következő esztendő meghozza a várt fellendülést, s a vállalatok derűlátása javítani fog a munkanélküliségi rátán is azáltal, hogy végre nem elbocsátásokat fognak bejelenteni a cégek, hanem új állásokat hirdetnek meg. A piackutatók prognózisában az áll, hogy kivételesen sok programozó, telekommunikációs és biztonsági szakember fog tudni elhelyezkedni 2010-ben. S a bankszektor is ébredezni látszik csipkerózsika álmából, ugyanis a pénzintézetek végre kezdik belátni, hogy a takarékossági intézkedések következtében meggyengült biztonsági rendszerükön egyre több és nagyobb rés tátong, amiket jövőre profi hálózati specialistákkal és technikusokkal akarnak majd befoltozni - állítja Peter Healey, a Job-Board igazgatója. A kutatás szerint a szoftverfejlesztő ágazat és a telekommunikációs iparág is feloldja a megszorításokat, és ezen területeken is tömegével fogják alkalmazni az IT-seket. A legkeresettebbek a .NET, JAVA és SAP-szakemberek lesznek.